Gata cu pepenii pe alese în pieţele din marile oraşe! Potrivit unui proiect de lege iniţiat de PSD şi adoptat astăzi în Senat, cucurbitaceele vor fi numite de acum încolo politic, fiecărui cetăţean fiindu-i repartizat un pepene de către şeful pieţei o dată pe săptămână.

„Deoarece şefii de pieţe sunt numiţi de Primărie, există riscul ca dreptul consumatorilor la un pepene satisfăcător să fie încălcat, încă o slăbire a democraţiei”, apreciază un reprezentant al Comitetului European de Pepeni de la Bruxelles.

„Ca la orice numire pe criterii politice, simpatizanţii opoziţiei vor primi cu siguranţă pepenele cel mai urât, necopt, ros de şoareci sau mâzgălit de vandali, în timp ce baronii locali îşi vor rezerva fructe de la FFF dulci în sus. Metoda de până acum – primul venit, primul servit – funcţiona foarte bine, chiar dacă aveai nevoie de autorizaţie de la Consiliul Local să-i faci dop”, a declarat Decebal Popescu, vânzător de pepeni.



